Σάκης Τσιώλης

Ο **Σάκης Τσιώλης** (Καρδίτσα, 30 Ιουνίου 1959) είναι Έλληνας παλαίμαχος διεθνής ποδοσφαιριστής και νυν προπονητής ποδοσφαίρου.

## Ποδοσφαιρική καριέρα
### Σε συλλογικό επίπεδο
Ο Σάκης Τσιώλης ξεκίνησε την ποδοσφαιρική του καριέρα από την ομάδα της γενέτειράς του, την Αναγέννηση Καρδίτσας. Το 1982 μετακινήθηκε στην Α.Ε. Λάρισας με την οποία το 1988 πανηγύρισε το Πρωτάθλημα Ελλάδας 1987–1988 και το Κύπελλο Ελλάδας 1984–1985. Αγωνίστηκε επίσης στον Ιωνικό Νίκαιας, στον Πανηλειακό Πύργου και τερμάτισε την ποδοσφαιρική του καριέρα το 1997 στον Αστέρα Αμαλιάδας.

### Στις εθνικές ομάδες
Το ντεμπούτο του με την Εθνική Ελλάδας πραγματοποιήθηκε τον Μάιο του 1988 στην εκτός έδρας νίκη (1-0) επί του Καναδά στο Μόντρεαλ, υπό την τεχνική καθοδήγηση του Μίλτου Παπαποστόλου, όπου ευτύχησε να είναι και ο σκόρερ του μοναδικού τέρματος που σημειώθηκε στον αγώνα. Με τη γαλανόλευκη φανέλα αγωνίστηκε συνολικά 4 φορές.

## Προπονητική καριέρα
Ξεκίνησε την προπονητική του καριέρα από τον Αστέρα Αμαλιάδας, όπου ήταν και ποδοσφαιριστής. Το 1996 ανέλαβε την Αναγέννηση Καρδίτσας, ενώ την περίοδο 1997-1998 κάθισε στον πάγκο του Ναυπακτιακού Αστέρα και την επόμενη χρονιά πήγε στον Π.Α.Σ. Πρέβεζα. Το 1999 ο Τσιώλης εργάστηκε στον Πανιώνιο Σμύρνης ως βοηθός του Γιάτσεκ Γκμοχ, στη συνέχεια επέστρεψε για λίγο στην Αναγέννηση Καρδίτσας, ενώ την περίοδο 2000-01 άλλαξε τέσσερις ομάδες (Πανηλειακός Πύργου, Πανελευσινιακός, Ναυπακτιακός Αστέρας, Πατραϊκός).

Ακολούθησε μια τριετία στον Πανηλειακό Πύργου (2001-2004), για να αναλάβει στη συνέχεια τον Π.Σ. Καλαμάτα (2004-05). Το 2005 ανέλαβε τον Ιωνικό Νίκαιας όπου παρέμεινε μέχρι τα μέσα της περιόδου 2006-07, την οποία τελείωσε στον πάγκο του Λεβαδειακού. Ακολούθησε μια διετία στον Θρασύβουλο Φυλής (2007-2009), τον οποίο οδήγησε στην παρθενική συμμετοχή του στη Super League από την πρώτη του χρονιά.

Το 2009 προβίβασε στη Super League και τον Ολυμπιακό Βόλου και τα όσα κατάφερε με τη θεσσαλική ομάδα τον ανήγαγαν σ’ ένα από τα πιο περιζήτητα ονόματα προπονητών του ελληνικού ποδοσφαίρου. Αποχώρησε ωστόσο τον Φεβρουάριο του 2011 έπειτα από δηλώσεις συμπάθειας που είχε κάνει για την Α.Ε. Λάρισας και το αγωνιστικό της μέλλον. Τον Μάρτιο της ίδιας χρονιάς ανέλαβε τον Άρη Θεσσαλονίκης, η θητεία του όμως υπήρξε βραχύβια (έφυγε τον Νοέμβριο του 2011) για να αναλάβει στη συνέχεια τον Αστέρα Τρίπολης, όπου και παρέμεινε έως το 2013. Ακολούθησε ένα σύντομο πέρασμα από τον Π.Α.Σ. Γιάννινα, ενώ το καλοκαίρι του 2014 ανέλαβε την τεχνική ηγεσία του Α.Ο. Ξάνθης, από την οποία αποχώρησε τον Σεπτέμβριο του ίδιου έτους.

Τον Φεβρουάριο του 2016 ανακοινώθηκε η πρόσληψή του από την Α.Ε. Λάρισας και τον Ιούνιο του ίδιου έτους η λήξη της συνεργασίας του με την ομάδα, όμως τέσσερις περίπου μήνες αργότερα, την 1η Νοεμβρίου 2016 επέστρεψε στον πάγκο των “βυσσινί”, αντικαθιστώντας τον Άγγελο Αναστασιάδη, για να αποχωρήσει εκ νέου τον Μάρτιο του 2017.

Το 2019 βρέθηκε στον πάγκο της Παναχαϊκής την οποία ανέλαβε για τους τελευταίους 7 αγώνες της Football League καταφέρνοντας να κατακτήσει την 5η θέση και μαζί το εισιτήριο για την Super League 2.

To 2020 γυρνάει στην πόλη του Βόλου αυτή την φορά για λογαριασμό της νέας ομάδας της πόλης, τον Ν.Π.Σ. Βόλο η οποία μόλις είχε καταφέρει να τερματίσει 11η στα play out του πρωταθλήματος της Super League 1 2019–2020 διατηρώντας την παραμονή της στην μεγάλη κατηγορία. Όμως στις 30 Αυγούστου η ομάδα λύνει το συμβόλαιο με τον προπονητή. Από τις 14 Δεκεμβρίου 2022 έως τις 16 Νοεμβρίου 2023 ήταν προπονητής στον Ηρακλή.

## Παραπομπές


## Εξωτερικοί σύνδεσμοι
* Σάκης Τσιώλης Βιογραφικό στο onsports.gr
* Σάκης Τσιώλης Βιογραφικό στο pame.gr

Κατηγορία:Μέσοι ποδοσφαιριστές
Κατηγορία:Έλληνες ποδοσφαιριστές
Κατηγορία:Ποδοσφαιριστές Εθνικής Ελλάδος
Κατηγορία:Ποδοσφαιριστές Α.Σ. Αναγέννησης Καρδίτσας 1904
Κατηγορία:Ποδοσφαιριστές Α.Ε. Λάρισας
Κατηγορία:Ποδοσφαιριστές Ιωνικού Νίκαιας
Κατηγορία:Ποδοσφαιριστές Πανηλειακού
Κατηγορία:Ποδοσφαιριστές Φούτμπολ Λιγκ (Ελλάδα)
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Έλληνες προπονητές ποδοσφαίρου
Κατηγορία:Προπονητές ποδοσφαίρου Ιωνικού Νίκαιας
Κατηγορία:Προπονητές ποδοσφαίρου Πανηλειακού
Κατηγορία:Προπονητές ποδοσφαίρου Π.Σ. Καλαμάτας
Κατηγορία:Προπονητές ποδοσφαίρου Λεβαδειακού
Κατηγορία:Προπονητές ποδοσφαίρου Θρασύβουλου Φυλής
Κατηγορία:Προπονητές ποδοσφαίρου Ολυμπιακού Βόλου
Κατηγορία:Προπονητές ποδοσφαίρου Άρη Θεσσαλονίκης
Κατηγορία:Προπονητές ποδοσφαίρου Αστέρα Τρίπολης
Κατηγορία:Προπονητές ποδοσφαίρου Π.Α.Σ. Γιάννινα
Κατηγορία:Προπονητές ποδοσφαίρου Α.Ο. Ξάνθης
Κατηγορία:Προπονητές ποδοσφαίρου Α.Ε. Λάρισας
Κατηγορία:Προπονητές ποδοσφαίρου Ηρακλή Θεσσαλονίκης
Κατηγορία:Προπονητές ποδοσφαίρου Απόλλωνα Σμύρνης
Κατηγορία:Προπονητές Σούπερ Λιγκ Ελλάδας